Зязюля
*Васіль Вітка*

Пэўна, вы вясною чулі,

Як па дрэве, на суку

Кліча на ўвесь лес зязюля:

— Ку-ку! Ку-ку!

Мне расказвала бабуля,

Хлапчуку яшчэ малому,

Што на ўсё жыццё зязюля

Адцуралася ад дому.

Родных дзетак не гадуе,

А калі знясе яечка,

Возьме ў дзюбку і цікуе —

Каму ўкінуць у гняздзечка.

Не люблю я гэтай птушкі,

Што малых не хоча гушкаць,

Ні спяваць ім калыханкі,

Ні вадзіць на пагулянкі

I ні ў ладкі з імі пляскаць,

Ні расказваць байкі-казкі.